Ved '''landboreformerne''' forstås i almindelighed en række tiltag, [[Danmark|danske]] regeringer iværksatte i perioden 1784 - ca. 1830 med det formål at forandre og forbedre vilkårene for rigets bønder. Blandt reformerne regnes udskiftningen af landsbyfællesskabet og samlingen af de enkelte gårdes jord i en enkelt hovedlod (samt en englod og måske en [[overdrev]]slod), støtte til udflytning af gårde til deres nye lod, samt [[stavnsbåndet]]s ophævelse til de vigtigste. Også tiltag til afvikling af fæstevæsenet og fremme af selveje samt til at lægge fastere rammer for det tilbageværende [[hoveri]] blev taget, men her var reformerne mindre indgribende, og først inde i 1800-tallet begyndte der at vise sig resultater på disse områder. Endelig bør nævnes, at indførelsen af [[folkeskolen]] i 1814 omtales som et naturligt følgende led i reformarbejdet. Under reformarbejdet søgte man tillige at tage hensyn til [[husmand|husmændene]] ved at sikre disse visse rettigheder, men med mindre held.
Historie Videnskab Humaniora